‘กรุงเทพประกัน’คุยปันผลสูงได้อีก4-5ปี
กรุงเทพประกันภัยยืนยันสามารถจ่ายปันผลหุ้นละกว่า 10 บาท ได้อีก 4-5 ปี หลังขาดทุนครั้งแรกในรอบ 67 ปี
8 พ.ค. 2555

กรุงเทพประกันภัยยืนยันสามารถจ่ายปันผลหุ้นละกว่า 10 บาท ได้อีก 4-5 ปี หลังขาดทุนครั้งแรกในรอบ 67 ปี
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย (BKI) เปิดเผยว่า บริษัทยังมีกำไรสะสมและเงินกำไรสำรองค่อนข้างมาก และหากทางคณะกรรมการบริษัทเห็นสมควร บริษัทก็อาจนำมาจัดสรรเป็นเงินปันผลให้แก่ผู้ถือหุ้นในอัตราเดิมต่อไปได้อีก 45 ปี
ทั้งนี้ ปี 2554 บริษัทมีการจ่ายเงินปันผลรวมหุ้นละ 12 บาท แม้ว่าจะมีผลขาดทุนจากการรับประกันภัยเป็นปีแรกตั้งแต่จัดตั้งบริษัทมา 67 ปี เนื่องจากวิกฤตน้ำท่วมในปลายปีที่ผ่านมาและต่อไปภัยธรรมชาติจะเกิดขึ้นบ่อยครั้ง แต่ด้วยการบริหารจัดการความเสี่ยงที่ดี บริษัทน่าจะมีผลการดำเนินงานที่มีกำไร
นายพนัส ธีรวณิชย์กุล กรรมการผู้อำนวยการใหญ่ กล่าวว่า ในการป้องกันความเสียหายต่อบริษัทในอนาคตได้ทำประกันต่อเพิ่มมากขึ้น รวมถึงการเข้าร่วมกับกองทุนภัยพิบัติแห่งชาติที่รัฐบาลจัดตั้งขึ้น และอบรมความรู้แก่ลูกค้าประชาชนถึงวิธีป้องกันความเสียหายด้วยตัวเอง
นอกจากนี้ ได้จำกัดจำนวนความรับผิด เช่น จากเดิมที่กรมธรรม์ประกันภัยทรัพย์สิน (IAR) จะให้ความคุ้มครองภัย น้ำท่วมเต็มทุนประกันภัย แต่ปัจจุบันได้จำกัดเหลือไม่เกิน 30% แต่ไม่เกิน 50 ล้านบาท รวมถึงจำกัดความคุ้มครองภัยแผ่นดินไหวและภัยลมพายุ ซึ่งนับวันจะมีความเสี่ยงเพิ่มมากขึ้นด้วย 
สำหรับค่าสินไหมน้ำท่วมที่บริษัทต้องรับผิดชอบเอง 2,295 ล้านบาท ได้ชดใช้ไปแล้วกว่า 85% ส่วนที่ทำประกันภัยต่อไปยังต่างประเทศมีจำนวน 1.84 หมื่นล้านบาท อยู่ระหว่างการดำเนินงานสำรวจความเสียหาย